**Препоруке за рад Факултета у новим околностима, од 11.05.2020.**

-закључак са састанка деканског колегијума одржаног 06.05.2020.

Постепени повратак запослених (службе, наставници и истраживачи) на радна места у просторијама Факултета предвиђен је од 11.05.2020., након почетка функционисања система градског превоза. Све активности ће се одвијати неопходним капацитетом уз препоруку шефовима катедара, служби и пројектних тимова да се морају поштовати мере о дистанцирању и одржавању хигијене, а самим тим и максималном броју особља у канцеларијама и лабораторијама. Уколико се не ремете обавезе катедара или служби, запослени могу обављати такве послове од куће уз подношење извештаја и редовну комуникацију са руководиоциома. На уласку у зграду обавезна је дезинфекција обуће и руку уз даљинско мерење температуре. Лица која имају повишену температуру неће моћи да уђу у зграду Факултета. Очекује се добијање јасних епидемиолошких мера од надлежних институција пре одржавања априлског рока.

Мере при уласку у зграду важиће и за студенте чији се почетак рада у просторијама Факултета очекује најраније недељу дана након отварања студентских домова. Први претпостављени термин отварања домова за ограничен број студената јe 15.05.2020. Уколико дође до промена термина, обавештење ће бити благовремено достављено. Студенти који буду у карантину при повратку у Србију имаће пуно разумевање управе и наставника у завршавању факултетских обавеза.

За студенте који буду имали испитне обавезе у априлском року биће обезбеђене заштитне маске и рукавице. Распоред за априлски рок ће бити постављен након утврђивања термина повратка студената. Тачни термини осталих испитних рокова биће познати након консултација Кризног штаба, МПНТР и Ректората Универзитета у Београду. Након тога ће и Факултет истаћи коначан распоред полагања испитних рокова и термине пауза. Препорука која је добијена на седници проширеног ректорског колегијума је да се број и распоред испитних рокова одреди у сагласности са представницима студената и препорука надлежних институција.

На основу извештаја шефова катедара који су прослеђивани ресорном Министарству и Ректорату, закључак је да је испуњеност планираног обима теоријске наставе и рачунских вежби веома висока и да неће бити њихове надокнаде. Предлог деканског колегијума у вези завршетка свих видова практичне наставе је да се вежбе које су неопходне сниме у лабораторијама или на други начин презентују (*ppt* материјал и слично) током недеље од 11.05.2020. и пошаљу студентима или поставе на одговарајуће платформе које су коришћене за извођење наставе. Исто тако, напомињемо да завршни радови на основним и на мастер академским студијама не морају бити засновани на сопственом експерименталном раду, већ и на оригиналној теоретској обради и интерпретацији података сакупљених из литературе.

Према информацији са проширеног ректорског колегијума, очекује се сагласност МПНТР и НАТ-а да се, тамо где је то изводљиво, завршни испити вреднују са 100% оцене (да се обезбеди највећа могућа флексибилност у формирању оцене у распону до 100%).

Очекује се одлука НАТ-а о продужетку важења акредитација за време трајања ванредног стања .

Термини свих процедура пријема бруцоша за сада остају непромењени уколико средње школе заврше све активности до 15.06. Припремне активности морају се одвијати у пуном интензитету.

Дезинфекција просторија у којима се одржава настава (амфитеатри, учионице у малој згради факултета) и осталих заједничких просторија обављена је 5.05.2020. Дезинфекција и припрема зграде коришћењем конвенционалних средстава планирана је и од стране МПНТР, и за то би требало припремити лабораторије и просторије које нису биле третиране. Важећа препорука је да клима уређаји не смеју бити коришћени до добијања другачијег упутства са образложењем, те обавештавамо запослене да су у обавези да поштују ову и остале препоруке које се буду тицале превенције и очувања здравља запослених и других лица.

Управа Факултета донеће накнадно одлуку о заосталим школаринама у сагласности са препорукама Ректорског колегијума и уз договор са представницима студената.

Декански колегијум ТМФ-а